AIŠKINAMASIS RAŠTAS

Dėl pritarimo bendradarbiavimo sutarties su Kroatijos Respublikos Medulino rajono savivaldybe pasirašymui

**1. Parengto tarybos sprendimo projekto tikslai ir uždaviniai:**

Šio sprendimo tikslas – pritarti Molėtų rajono savivaldybės susitarimui su Kroatijos Respublikos Medulino rajono savivaldybe.

Neformalus bendravimas tarp savivaldybių atstovų vyksta nuo 2024 m. vasario mėnesio. Buvo apsikeista informacija apie savivaldybes, jų vykdomas funkcijas, gyventojų skaičių ir kt. Medulino savivaldybė išreiškė norą bendradarbiauti ateityje bei Molėtų rajono savivaldybei pateikė užpildytą partnerio identifikavimo formą. Medulinas – savivaldybė pietinėje Istrijos pusiasalio dalyje, Kroatijoje. 2011 m. surašymo metu Medulino savivaldybėje gyveno 6 481 gyventojas. Medulino savivaldybė nuolat investuoja į vietos bendruomenę, turizmo sezono pratęsimą ir vietinių gyventojų gyvenimo kokybės gerinimą, todėl didžiausia savivaldybės kompetencija – didžiulė patirtis ir žinios, finansinis pajėgumas bei aukšta žmogiškųjų išteklių kokybė.

Medulino savivaldybė ypatingą dėmesį skiria jaunimui, įsteigė Jaunimo tarybą, per kurią jaunimas įtraukiamas į savo politikos kūrimą. Jaunimo tarybos narys nuolat dalyvauja Savivaldybės tarybos posėdžiuose, įkurtas Medulino savivaldybės tarybos Jaunimo komitetas.

Taip pat yra aktyvi Medulino savivaldybės sporto asociacija, vienijanti 49 narius ir apimanti 23 skirtingas sporto šakas. Daugiausia dėmesio skiriama vaikų sporto rėmimui, jaunųjų sportininkų ir studentų organizacijoms. Taip pat ypatingas dėmesys yra skiriamas neįgaliųjų integracijai.

Šiuo metu Meduline vykdomas saulės elektrinių įrengimo viešuosiuose pastatuose projektas, savivaldybės taryboje bus svarstomas tvarios energetikos plėtros ir prisitaikymo prie klimato kaitos veiksmų planas.

Vadovaujantis pasirašytu susitarimu bus siekiama stiprinti savivaldybių gyventojų, meno kolektyvų, jaunimo ir sporto delegacijų bendradarbiavimą bei keičiamasi darbo patirtimi socialinėje, švietimo, sveikatos, turizmo srityse. Atsižvelgiant į ekonominių ryšių plėtojimo svarbą bus skatinamas verslo atstovų bendradarbiavimas gamybos ir prekybos srityse.

**2. Siūlomos teisinio reguliavimo nuostatos:**

Sprendimu teisinio reguliavimo nuostatos nenustatomos.

**3. Laukiami rezultatai:**

Palankių sąlygų bendradarbiavimui su Kroatijos Respublikos Medulino rajonu sudarymas**.**

**4. Lėšų poreikis ir jų šaltiniai:**

Šio sprendimo įgyvendinimui lėšų nereikia.

**5. Kiti sprendimui priimti reikalingi pagrindimai, skaičiavimai ar paaiškinimai.**

Kroatijos Respublikos Medulino rajono savivaldybės prisistatymo vaizdo įrašai:

<https://www.youtube.com/watch?v=ENQLYvVyTBI>

<https://youtu.be/5xX84Vt7kSA>